– Vi har funnet en hasjplantasje, og i den forbindelse beslaglagt mellom 300 og 400 hasjplanter, bekrefter politiadvokat Einar Hald overfor NRK.

Plantasjen befant seg i indre Agder, og en 33 år gammel mann er siktet for forholdet.

Varetektsfengslet med brev- og besøksforbud

– Politiet varetektsfengslet tirsdag en person som har knyttet seg til dette. Han ble varetektsfengslet med brev- og besøksforbud i to uker, sier Hald.

Personen er bosatt i indre Agder. Politiet har gjennomført ransaking i 33-åringens bolig hvor det blant annet er beslaglagt en datamaskin.

Plantasjen skal bære preg av å være profesjonelt innredet. Etter det NRK forstår skal dyrkningsomgivelsene blant annet ha vært tilrettelagt for hasjdyrking.

Politiadvokat Einar Hald bekrefter at det er funnet en hasjplantasje i indre Agder. Foto: Hans Erik Weiby / NRK

Mannen skal i avhør ha hevdet at plantene var til eget bruk, men politiet undersøker om flere personer kan være involvert i saken. Det er foreløpig ingen medsiktede i saken.

Politiet sto overfor en lignende profesjonell plantasje for fem år siden, da fire personer ble dømt for produksjon av over 100 kilo hasj i en bolig på Mosby. Også de siste årene har politiet avdekket flere plantasjer, men da i mindre omfang.

Forsiktige med å gi opplysninger

Det skal være lenge siden den siktede 33-åringen har vært i politiets søkelys.

– Han var innblandet i noen saker for flere år siden, men han er overhodet ingen gjenganger hos oss. De siste årene har vi ikke hatt noe med ham å gjøre, sier Hald, og legger til at han ikke vil gi flere opplysninger av hensyn til brev- og besøksforbudet.

Krimteknikere gjorde seg ferdig med undersøkelser ved plantasjen tirsdag.